Seine van vermiste EgyptAir-vliegtuig dalk uit diepsee ontvang | Maroela Media
Argieffoto: (AP Photo/Raphael Satter)
Seine wat vermoedelik afkomstig is van die vlugopnemer van die vermiste EgyptAir-vliegtuig, wat in Mei in die Middellandse See neergestort het, is vermoedelik deur ŉ Franse skip opgevang.
ŉ Egiptiese ondersoekspan het Woensdag die aankondiging gemaak en gesê die skip het spesiale toerusting om na die vlugopnemers te soek. Die seine kom van die seebodem. Ondersoekers hoop as dié vlugopnemer opgespoor word, sal dit meer lig werp op wat veroorsaak het dat die lugredery se vlug MS804 neergestort het.
Kontak met MS804 is op 19 Mei omstreeks 02:30 verloor en dit het van die radar verdwyn. Die vliegtuig was van Parys na Kaïro op pad en sou om 03:15 land.
Ondersoekspanne het reeds wrakstukke, vliegtuigsitplekke, besittings van die passasiers en liggaamsdele gevind.
Volgens die owerhede is dit waarskynliker dat die vliegtuig, met 56 passasiers en 10 bemanningslede aan boord, neergestort het weens ŉ terreuraanval as weens tegniese probleme.